3 vas vir moord op beamptes wat raadslid beskerm | Netwerk24
Drie mense is vroeg Donderdagoggend in hegtenis geneem in verband met die moord op twee metropolisielede wat Maandagaand doodgeskiet is terwyl hulle 'n raadslids van Phoenix, KwaZulu-Natal, opgepas het.
News24 het berig supt. Parboo Sewpersad, metropolisie-woordvoerder, het die inhegtenisnemings bevestig.
"Die drie verdagtes is in die KwaMashu-gebied aangekeer. Ons het ook vuurwapens gekry."
Die twee beamptes, 'n man en vrou geklee in uniform, was aan diens buite die huis van Sthe Zulu, raadslid in Wyk 52 in Bhambayi, Phoenix, toe hulle deur twee mans genader is, luidens 'n verklaring deur die eThekwini-munisipaliteit.
"Die twee het die beamptes se vuurwapens geëis waarna hulle die beamptes doodgeskiet het."
Fawzia Peer, die stad se onderburgemeester, het die voorval ten sterkste veroordeel.
"Om 'n wetstoepassingsbeampte dood te maak is gelykstaande aan hoogverraad en diegene wat die staat so ondermyn, moet swaar gestraf word," sê sy in die verklaring.